เจาะ MINI ใหม่ ขับไกลถึงมายอร์ก้า 
MINI Cooper S F56 จักรกล 3 ประตูรุ่นใหม่ หลังจากออกขายมานานตั้งแต่ปี ค.ศ. 2014 ก็ถึงเวลาที่จะต้องมีการปรับโฉมเรียกความสดกลับคืนมาเพื่อการต่อสู้ในตลาดรถเล็กระดับโลก โมเดล Cooper S คือความหมายของจักรกลไซส์เล็กที่มีต้นกำเนิดในประเทศอังกฤษ หลังจากประสบความสำเร็จทั้งในสนามแข่งและบนถนนจากความนิยมชมชอบในอดีต ก่อนที่ Austin MINI จะประสบกับปัญหาขาดทุนจนเกือบจะต้องปิดบริษัท ค่าย Rover นำ MINI ไปขุนต่อ แต่ไม่ค่อยจะประสบความสำเร็จเท่าที่ควร หลังจากนั้นแบรนด์รถเล็กอย่าง MINI ก็เปลี่ยนมือมาเป็นของยักษ์ใหญ่จากเยอรมนี BMW Groupในปี 2002 วิสัยทัศนกับแนวคิดด้านอนุรักษ์นิยมของผู้บริหารหัวก้าวหน้าในแบรนด์ตราใบพัดทำให้ BMW Group สามารถดันแบรนด์ MINI ให้กลับมาฮอตฮิตติดลมบนเหมือนที่เคยเป็นมา โดยสานต่อภาพลักษณ์ของรถเล็กที่เคยครองใจผู้คนในอดีตให้กลับมาฮิตเหมือนเดิม,นานมาแล้วกับการสร้างรถยนต์ขนาดจิ๋ว เพื่อให้มันกลายเป็นอีกหนึ่งทางเลือกสำหรับคนทั่วไป ซึ่งในยุคสมัยนึงนั้นรถยนต์คันโตเคยได้รับความนิยมมาช้านาน กาลเวลาที่ผ่านมากว่า 50 ปี ท่ามกลางความเปลี่ยนแปลงในโลกแห่งยนตรกรรม ทุกวันนี้ MINI ยุคใหม่แตกแขนงทั้งรุ่น เรือนร่างและเทคโนโลยี โดยยังคงภาพลักษณ์ของรถยนต์ที่เคยได้รับความนิยมตลอด 50 ปีที่ผ่านมา ภายใต้ร่มธงของ BMW Group กับความเปลี่ยนแปลงครั้งใหญ่ กลับกลายมาเป็นรูปแบบล่าสุด สำหรับการเลือกใช้รถยนต์คันเล็กของเหล่าบรรดาแฟนคลับ MINI  ภาพลักษณ์ที่แปลกตาและทันสมัยที่ปรากฏไปทั่วเรือนร่างของ MINI ในยุคใหม่ยังสื่อให้เห็นถึงความพยายามในการสร้างรถยนต์ที่จะต้องชนะใจลูกค้าด้วยสภาพการควบคุมที่มีความโดดเด่น พร้อมการควบคุมที่แม่นยำ ความหมายของ Cooper นอกจากรูปทรงขนาดเล็กแล้ว หากเติมสัญลักษณ์ตัว S ต่อท้ายก็จะได้รถแฮตช์แบ็กพลังแรงที่ถูกออกแบบมาเพื่อสร้างความสนุกหลังพวงมาลัย,MINI COOPER S 5DOOR MINORCHANGE ,MINI COOPER S HATCH 3 DOOR MINORCHANGE,MINI COOPER S CONVERTIBLE MINORCHANGE ,MINI Cooper S รุ่นใหม่ล่าสุดประจำปี 2019 นั้น จะเปิดตัวในประเทศไทยอีกไม่นานนับต่อจากนี้ นี่คือจักรกลแบรนด์ MINI ที่อยู่ภายใต้การกำกับดูแลของ BMW หลังจาก Cooper S เวอร์ชั่นแรกสุดมาจนถึงรุ่นใหม่ล่าสุดรหัส F56 กับเวอร์ชั่นปรับโฉม Minor change รูปลักษณ์ภายนอกมีการเปลี่ยนแปลงไม่มากนัก สำหรับ Cooper S ใหม่ ทั้งรุ่น Hatch และ Convertible มีการเปลี่ยนแปลงหลักๆ ทั้งหมด 11 จุด,หากไม่ใช่แฟนพันธุ์แท้ หรือไม่สังเกตให้ดีๆ ก็อาจมองไม่เห็นถึงความเปลี่ยนแปลงในครั้งนี้ MINI ใหม่จะมาพร้อมกับไฟหน้าแบบใหม่ Adaptiv LED Matrix Function มาพร้อมกับความสามารถของระบบส่องสว่างที่ทันสมัยกว่าเดิม ไฟหน้าจะปรับลำแสงแบบอัตโนมัติ เพื่อไม่ให้ไปรบกวนสายตาของรถที่แล่นสวนมา โลโก้ที่ฝากระโปรงและฝาท้ายแบบใหม่ แต่ทรงของกระจังหน้าและฝากระโปรงหน้ายังเหมือนเดิม ที่เพิ่มเติมเข้ามาก็คือ ตราสัญลักษณ์ MINI ที่ปรับรูปแบบใหม่ โป่งล้อเดิมๆ ที่สวยงาม กระจกหน้าบานโตตั้งชันและรูปลักษณ์สั้นกุดกะทัดรัดในสไตล์ของ MINI รวมถึงไฟท้าย LED ดีไซน์ธงอังกฤษ Union Jack ล้ออัลลอยลายใหม่ พวงมาลัยมัลติฟังก์ชั่นแบบใหม่ พร้อมทริมบริเวณไฟเลี้ยวแก้มข้าง ที่เจ้าของรถสามารถสแกนชื่อลงบนแถบข้างไฟเลี้ยวได้ ของเล่นแนวๆ ใน New MINI ก็ยังมีมาให้อีกเพียบ เช่น ไฟ welcome lights mini เมื่อเปิดประตูคนขับ หรือไฟตกแต่งบริเวณกาบบันได หัวเกียร์แบบใหม่ทรงคล้ายแท่งไอศกรีมพร้อมเกียร์ 7 สปีดคลัตช์คู่,บนตัวถังของ MINI Cooper S ทั้งสองแบบ (Hatch + Convertible) ยังคงดึงดูดสายตาของผู้คนรอบข้างได้เป็นอย่างดี แม้จะคล้ายกับ Cooper S รุ่นที่แล้ว แต่รุ่นปรับปรุงนั้นกลับแตกต่างอย่างสิ้นเชิง ด้วยการเพิ่มเติมรายละเอียดของอุปกรณ์ มาตรฐานอันสูงส่งของ BMW เจ้าของแบรนด์ MINI ในปัจจุบัน ทำให้การสร้าง MINI รุ่นใหม่ประจำปี 2019 จะต้องดูดีกว่าของเดิมที่มีอยู่ MINI Cooper S 2019 มีขนาดเท่าเดิม โดยมีความยาวของตัวรถเพิ่มขึ้นเล็กน้อย เมื่อเทียบกับ MINI R56 จากขนาดความยาวของตัวถังเพิ่มขึ้นอีก 98 มิลลิเมตร ฐานล้อถูกขยับเพิ่มอีก 28 มิลลิเมตร พร้อมการปรับส่วนหน้าของตัวรถให้ดูดีขึ้น รวมถึงห้องเก็บสัมภาระส่วนท้ายก็ยังมีความจุที่เพิ่มขึ้นถึง 30%,MINI Cooper S Hatch Dimensions,ขนาดความยาวตัวถังในรุ่น Cooper S อยู่ที่ 3,850 มิลลิเมตร กว้าง 1,727 มิลลิเมตร สูง 1,414 มิลลิเมตร ความยาวฐานล้อ 2,495 มิลลิเมตร ระยะห่างล้อหน้า-หลัง 1,485 มิลลิเมตร ระยะห่างจากพื้นถึงใต้ท้องรถ 124 มิลลิเมตร น้ำหนัก 1,160 กิโลกรัม,MINI Cooper S Convertible Dimensions,สำหรับมิติตัวถังของ Cooper S รุ่นเปิดประทุน Convertible มีความยาวรวม 3,850 มิลลิเมตร กว้าง 1,727 มิลลิเมตร สูง 1,415 มิลลิเมตร ความยาวฐานล้อ 2,495 มิลลิเมตร ระยะห่างล้อหน้า-หลัง 1,485 มิลลิเมตร ระยะห่างจากพื้นถึงใต้ท้อง 124 มิลลิเมตร น้ำหนัก 1,275 กิโลกรัม,MINI Cooper S 2019 เวอร์ชั่นปรับโฉม มีจุดที่เปลี่ยนแปลงหลักๆ ทั้งหมด 11 จุด คือ,1- ไฟหน้าแบบ LED ไฟหรี่กลางวัน LED Daytime Running Lights พร้อมระบบไฟสูง Matrix Function เป็นระบบส่องสว่างแบบใหม่ล่าสุดของ Cooper S ทั้งสองรุ่น (3 Door Hatch และ Convertible),2- ไฟท้าย LED แบบใหม่ลวดลายธงอังกฤษ Union Jack Design,3- โลโก้ MINI แบบใหม่บนฝากระโปรงหน้าและฝาท้าย ไฟท้ายเดินขอบด้วยชิ้นงานสี Piano Back ,4- แผงคอนโซลกลางในห้องโดยสารคาดสัญลักษณ์ธง Union Jack พร้อมหลอดไฟ LED เรืองแสงได้ในตอนกลางคืน,5- ล้ออัลลอยลายใหม่ล่าสุดทั้ง Cooper S 5 Door / Cooper S 3 Door Hatch และ Cooper S Convertible,6- ทริมคาดบริเวณไฟเลี้ยวแก้มข้าง เป็นชิ้นงานพลาสติกที่เจ้าของรถสามารถสแกนชื่อลงไปบนชิ้นงานนี้ได้,7- ฝาครอบเครื่องยนต์แบบใหม่,8- ระบบส่งกำลังแบบอัตโนมัติ 7 สปีดคลัตช์คู่ สำหรับ Cooper S เครื่องยนต์เบนซิน หรือเกียร์อัตโนมัติแบบ 8 สปีด สำหรับ Cooper SD เครื่องยนต์ดีเซล,9- พวงมาลัยไฟฟ้าแบบมัลติฟังก์ชั่น พร้อมปุ่มควบคุมโทรศัพท์และปุ่มสั่งงานระบบเครื่องเสียง ,10- ระบบปฏิบัติการสั่งงานวิทยุ และระบบนำทางผ่านจอภาพมอนิเตอร์ขนาด 6.5 นิ้ว ด้วยระบบสัมผัส,11- จอภาพมอนิเตอร์พร้อมกราฟิกฟังก์ชั่นแบบใหม่ล่าสุดขนาด 6.5 นิ้ว,MINI Cooper S F569 เวอร์ชั่นปรับโฉมประจำปี 2019 มีท่านั่งที่ต่ำเตี้ยติดพื้น เบาะคนนั่งและคนขับยังคงใช้การปรับเบาะด้วยมือล้วนๆ ผ่านกลไกการปรับเบาะสำหรับการเลื่อนเดินหน้า ถอยหลัง หรือยกขึ้นลงออกมาในแนวดิบๆ ตำแหน่งของการนั่งใน MINI Cooper S F56 เวอร์ชั่นปรับโฉมให้สัมผัสที่พอดิบพอดีสำหรับคนที่มีรูปร่างปกติ เบาะแบบสปอร์ตโอบรัดแผ่นหลัง ทำให้รู้สึกถึงความกระชับยามนั่ง การออกแบบใหม่ในบางจุดโดยยังคงการจัดวางแบบเดิม ทำให้ห้องโดยสารของ Cooper S F56 กว้างขึ้นเล็กน้อย ทรงของตัวรถที่สั้นและมีฐานล้อไม่ยาวเกินไป ทำให้ความรู้สึกไม่ว่าจะขับช้าหรือขับเร็ว ล้วนแล้วแต่ตอบสนองออกมาในแนวว่องไวซึ่งบางจังหวะก็ไวเกินความต้องการไปพอสมควร,ความแปลกของรูปลักษณ์แบบปลาทอง เกิดจากไฟหน้าแบบใหม่พร้อมไฟหรี่ LED Day Time Running Light ซึ่งออกแบบให้ล้อมกรอบไฟหน้า การเปลี่ยนแปลงที่ไฟยังเพิ่มกำลังส่องสว่างด้วยระบบ Matrix Function โดยเฉพาะตอนขับในที่มืดๆ ไม่มีไฟส่องถนน หรือขับในตอนกลางคืนท่ามกลางสายฝน กระจกหน้าบานโตกับงานคอนโซลแดชบอร์ดใหม่ ทำให้มันดูดีขึ้นผิดหูผิดตา สิ่งละอันพันละน้อยที่ BMW Group พยายามปรับตัวรถให้เข้ากับรูปแบบการขับใช้งานของเจ้าของ ซึ่งส่วนใหญ่เป็นคนวัยแนว เพียบพร้อมไปด้วยการเชื่อมต่อกับโลกภายนอกผ่าน MINI connected พร้อมกราฟิกใหม่ล่าสุด ทำให้คุณใช้อินเทอร์เน็ตได้อย่างมันมือ,Minor change 2019 โผล่ออกมาดูโลกท่ามกลางความเปลี่ยนแปลง เพื่อทำให้มันดีกว่ารุ่นก่อนปรับโฉมที่ออกขายในปี ค.ศ. 2014 ดีไซน์ภายในสไตล์ MINI ใน Cooper S ไม่ว่าจะเป็นรุ่น 3 ประตู Hatch หรือรุ่นเปิดประทุน Convertible แตกต่างกันอยู่บ้างตรงรูปแบบของเบาะคู่หน้าและโทนสีของภายใน ทั้งสองรุ่นมาพร้อมหน้าจอแสดงผล และคอนเซปต์การทำงานแบบใหม่ ความกว้างที่เพิ่มขึ้นมอบพื้นที่กว้างขวาง โดยเฉพาะในเบาะนั่งทั้งสี่ที่ ที่นั่งด้านหน้าปรับตำแหน่งได้ครอบคลุมทุกสรีระของผู้ขับ และเพิ่มพื้นที่เบาะโดยสารด้านหลังมากกว่าเดิมถึง 23 มิลลิเมตร แม้ขนาดตัวถังจะเล็กแต่ภายในที่ถูกขยับขยายพื้นที่ใช้สอยช่วยสร้างความรู้สึกโปร่งโล่งให้ผู้โดยสารตอนหลัง ด้วยพื้นที่ช่วงไหล่และพื้นที่วางขาที่เพิ่มมากขึ้น เบาะหลังยังสามารถพับแยกได้แบบ 60:40 สำหรับช่องเก็บสัมภาระที่กระโปรงหลังเพิ่มความจุมากขึ้น 51 ลิตร รวมเป็น 211 ลิตร เพิ่มพื้นที่เพื่อรองรับการบรรทุกสัมภาระ หัวใจสำคัญของการออกแบบใหม่ล่าสุดก็คือ หน้าจอแสดงผล และคอนเซปต์การทำงานรูปแบบใหม่ บนแผงหน้าปัดบริเวณแกนพวงมาลัย ด้วยหน้าปัดดีไซน์วงกลมสไตล์ MINI แสดงผลความเร็วอัตราเร่ง และมาตรวัดปริมาณน้ำมันเชื้อเพลิงแบบใหม่ล่าสุด ที่คล้ายกับมาตรวัดเชื้อเพลิงของ MINI New Countryman,หน้าปัดวัดความเร็วยังใช้ของเดิม แต่มีการปรับปรุงในตำแหน่งของช่องบอกปริมาณเชื้อเพลิงซึ่งอ่านค่าได้ง่ายขึ้น จอแสดงผลล้อมกรอบด้วยหลอด LED ในรูปแบบที่ถูกเติมเต็มด้วยสีสันอันเร้าใจ จอแสดงผลกลางพร้อมด้วยกราฟิกแบบใหม่ ทำหน้าที่บอกสถานะการทำงานของเครื่องยนต์ เป็นมอนิเตอร์ของกล้องมองหลัง พร้อมเซนเซอร์ที่ใช้ในการกะระยะถอยหลัง คอยส่งสัญญาณเสียงแจ้งเตือนคนขับเมื่อถอยเข้าใกล้กับวัตถุกีดขวาง สำหรับหน้าจอแสดงผลส่วนกลางที่เป็นเอกลักษณ์ของ MINI ยังได้รับการออกแบบให้เจ้าของรถสามารถเลือกการแสดงผลในฟังก์ชั่นต่างๆ ได้อย่างหลากหลาย เป็นของเล่นที่ออกแบบให้ใช้งานได้ง่ายๆ โดย MINI Cooper S ทั้ง Hatch และ Convertible มาพร้อมหน้าจอสีสั่งงานด้วยระบบสัมผัสขนาด 6.5 นิ้ว แสดงผลที่เกี่ยวกับฟังก์ชั่นกับสภาวะการปรับตั้งระบบต่างๆ ของรถ สาระความบันเทิง และการเชื่อมต่อ MINI Connected สำหรับฟังก์ชั่นดังกล่าว มีระบบควบคุม MINI Touch Controller ที่ทำงานโดยใช้ระบบสัมผัสปลายนิ้วลงไปบนแป้นควบคุม เพื่อให้ผู้ขับขี่สามารถป้อนข้อมูลได้จากการเขียนด้วยนิ้วมือลงบนปุ่ม Controller ได้โดยตรง ในตำแหน่งของ MINI Touch Controller ยังใช้รูปแบบเดิมๆ แต่กราฟิกที่สวยงามของฟังก์ชั่นต่างๆ ช่วยทำให้มันมีความน่าใช้เพิ่มขึ้นมาอีกนิด ,MINI Cooper S ทั้ง 2 รุ่น (3Door Hatch + Convertible) เพิ่มลูกเล่นให้การขับขี่ใช้งานในชีวิตประจำวันอันรีบเร่งของคนเมืองยุคใหม่ ด้วยเทคโนโลยีหลอด LED แบบใหม่ล่าสุด ที่สามารถเปลี่ยนสีไฟรอบวงแหวนหน้าปัด แสดงผลตามสถานะ ไม่ว่าจะเป็นการขับขี่บนถนน หรือการทำงานของฟังก์ชั่นต่างๆ ตามความพึงพอใจของผู้ขับ เช่น ขณะระบบควบคุมระยะการจอด (PDC) ทำงาน วงแหวนไฟเรืองแสงแบบ LED ที่เป็นลูกเล่นใหม่ของ New MINI จะแสดงระยะห่างระหว่างรถกับสิ่งกีดขวางด้านหลังรถด้วยกล้องมองหลังพร้อมเส้นระนาบกะระยะ และสัญญาณเสียงเมื่อขับถอยหลังเข้าไปใกล้กับวัตถุกีดขวาง การแสดงผลของเส้น LED ตามสถานะในสีต่างๆ ตามระยะใกล้-ไกลกับสิ่งกีดขวางหลังรถ ได้แก่ สีเขียว เหลือง หรือแดง นอกเหนือจากการแสดงผลกราฟิกบนหน้าจอ รวมถึงการเปลี่ยนโหมดการขับขี่ที่สามารถเห็นได้จากสีต่างๆ ได้แก่ สีเขียว สีส้ม หรือสีแดง หน้าจอแบบใหม่ล่าสุดของ New MINI ยังแสดงไฟสถานะสำหรับแนะนำเส้นทางของระบบแผนที่นำทาง MINI Navigation ใน MINI Cooper S F56 ซึ่งเมื่อรถเข้าใกล้จุดหมายปลายทางมากขึ้น แถบไฟบนวงแหวนก็จะลดน้อยลงตามไปด้วย โดยเทคโนโลยีแผนที่นำทาง MINI Navigation มีการปรับปรุงรายละเอียดของแผนที่แบบดิจิตอลพร้อมเข็มทิศที่เพิ่มเข้ามาให้เพื่อความสะดวกในการใช้งาน ,การเปลี่ยนแปลงทั้งหมดที่เกิดขึ้นใน New MINI Cooper S ทั้งสองตัวถัง เป็นการปรับเพื่อทำให้การขับดีขึ้น พร้อมอุปกรณ์ใหม่ๆ ที่มีความสมน้ำสมเนื้อ และเกิดจากความต้องการของลูกค้าทั่วโลก จากแบบสอบถามที่ถูกร่อนไปทั่วในโลกออนไลน์ ยกตัวอย่างเช่น ปุ่มปรับโหมดขับเคลื่อนที่จากเดิมอยู่ใกล้กับฐานของคันเกียร์ก็ถูกย้ายไปรวมอยู่กับสวิตช์ควบคุมบริเวณคอนโซลกลาง กุญแจแบบ Keyless ที่ติดตั้งระบบติดตามกุญแจด้วยสัญญาณเสียง ที่แถมมาให้สำหรับ MINI Cooper S รุ่นใหม่ทุกโมเดล ปุ่มปรับอุณหภูมิของห้องโดยสารยังเหมือนเดิม,กำลังที่ส่งถ่ายออกมาจากเครื่องยนต์ผ่านระบบเกียร์แบบใหม่ ส่วนหนึ่งเกิดจากผลพลอยได้ของการเปลี่ยนชุดส่งกำลังมาเป็นเกียร์คลัตช์คู่ 7 สปีดใน Cooper S Hatch และ Convertible ส่วน Cooper SD เครื่องยนต์ดีเซล ใช้เกียร์ออโต้แบบ 8 สปีด สำหรับเกียร์ทวินคลัตช์ลูกใหม่ที่ใส่เข้ามาในรุ่น Cooper S เครื่องยนต์เบนซินเพื่อความรวดเร็วในการเปลี่ยนอัตราทด ช่วยทำให้การเร่งแซงรถช้า หรือการขับขึ้นภูเขาชันๆ กลายเป็นเรื่องที่ง่ายขึ้นมาก Cooper S เครื่องเบนซิน 2 ลิตร 4 สูบ เทอร์โบแปรผันแบบ Twin Scroll วางตามขวางขับเคลื่อนล้อหน้าระบบอัดอากาศเทอร์โบเดี่ยวลูกเดียวโดดๆ กับฟังก์ชั่น Overboost ทำงานได้อย่างไร้ที่ติ และมีอัตราความประหยัดที่น่าพอใจ มันอาจไม่แรงมุทะลุเหมือน Cooper JCW แต่สามารถใช้งานได้ดีในชีวิตประจำวันอันรีบเร่งของคนเมือง ,เครื่องยนต์เบนซินแบบแถวเรียง 4 สูบ ความจุ 2.0 ลิตร ของ MINI ทั้งสองรุ่น (3 Door Hatch + Convertible) พร้อมพลาสติกครอบฝาสูบแบบใหม่ ติดตั้งระบบอัดอากาศแบบเทอร์โบแปรผัน หรือ Twin Scroll Turbocharger เป็นเครื่องยนต์แบบ 4 กระบอกสูบ เทคโนโลยี MINI TwinPower Turbo มีปริมาตรความจุ 1,998 ซีซี กำลังสูงสุด 141 กิโลวัตต์ หรือ 192 แรงม้า ที่ 4,700-6,000 รอบต่อนาที แรงบิดสูงสุด (Overboost) 280-300 นิวตันเมตร ที่ย่าน 1,250-4,750 รอบต่อนาที อัตราเร่งจาก 0-100 กิโลเมตรต่อชั่วโมงใน 6.7 วินาที ความเร็วสูงสุดตะกายไปได้ถึง 235 กิโลเมตรต่อชั่วโมง ส่วนอัตราสิ้นเปลืองน้ำมันเชื้อเพลิงเฉลี่ย 18.5 กิโลเมตร/ลิตร ระดับการปล่อย CO2 เท่ากับ 122 กรัม ต่อระยะทาง 1 กิโลเมตร มาตรฐานมลพิษระดับ EURO-6 ตัวสะอาดใช้ได้เลยทีเดียว,ระบบส่งกำลังใน MINI Cooper S สำหรับรุ่น 3 ประตู Hatch คันทดสอบที่ขับบนเกาะมายอร์ก้าใช้เกียร์ธรรมดา 6 สปีด ส่วนรุ่นที่ขายในไทย ซึ่งจะเปิดตัวเร็วๆ นี้ไม่มีรุ่นเกียร์ธรรมดาให้เลือก โดยกลายเป็นเกียร์อัตโนมัติแบบทวินคลัตช์ หรือเกียร์อัตโนมัติแบบ 7 สปีดที่ได้รับการพัฒนาขึ้นใหม่ เติมเต็มประสบการณ์การขับขี่สไตล์โกคาร์ทอย่างเต็มที่เต็มทาง รวมถึงช่วยเสริมประสิทธิภาพของเทคโนโลยีของระบบขับเคลื่อน เกียร์อัตโนมัติทวินคลัตช์รุ่นใหม่ล่าสุด เชื่อมโยงการทำงานกับระบบ Auto Start/Stop การทำงานในเครื่องยนต์ของ New MINI แบบอัตโนมัติ ช่วยลดอัตราการสิ้นเปลืองเชื้อเพลิงในสภาพการจราจรที่แออัด รวมถึงความใส่ใจในสภาพอากาศที่เข้ามาช่วยในเรื่องการลดค่ามลพิษ ตอกย้ำความโดดเด่นของเทคโนโลยีที่ผสานกันทั้งสองแบรนด์ (BMW+MINI) ในด้านสมรรถภาพและประสิทธิภาพที่ผสานกันอย่างลงตัว ท่ามกลางดีไซน์แบบใหม่ของ MINI ที่ปรับปรุงความสามารถของหลักการเทอร์โมไดนามิกส์ หรือการเปลี่ยนความร้อนเป็นพลังงาน พร้อมกับระบบจ่ายเชื้อเพลิงแบบยิงตรง หรือที่เรียกกันว่า ระบบหัวฉีดแบบ คอมมอนเรล ไดเรค อินเจคชั่น ซึ่งสร้างแรงดันสูงสุดในชุดหัวฉีดไฟฟ้ามากถึง 2,000 บาร์ มอบศักยภาพการจ่ายเชื้อเพลิงที่มีความแม่นยำและมีประสิทธิภาพในการจุดระเบิด เพื่อคายพลังงานออกมาในรูปของแรงบิด แถมยังมีความประหยัดเชื้อเพลิงอีกด้วย,คุณภาพของห้องโดยสารใน MINI Cooper S ทั้งสองตัวถังนั้นดีขึ้นเห็นๆ จากการปรับปรุงเปลี่ยนแปลงและการจัดวางที่ลงตัว สวิตช์เปิดปิดกระจกบานประตูบริเวณแผงประตูทำให้ใช้งานได้สะดวกขึ้น แป้นควบคุมที่ใช้ระบบสัมผัสซึ่งออกแบบโดย BMW Group ทำให้เข้าและออกจากเมนูต่างๆ ได้ง่ายขึ้น เบาะหลังยังคงคับแคบเหมือนเดิมและเหมาะกับเด็กตัวเล็กๆ มากกว่าโดยเฉพาะเบาะหลังของรุ่นเปิดประทุน Cooper S Convertible แต่เบาะคู่หน้ามีพื้นที่บริเวณไหล่เพิ่มขึ้นซึ่งจะทำให้เวลานั่งหรือขับนั้นรู้สึกโปร่งโล่งมากกว่า Cooper S R56 รุ่นที่แล้ว แรงบิดจากเครื่องยนต์ 2 ลิตรอัดเทอร์โบมากเกินขนาดตัวถังไปไกล การวางระบบขับเคลื่อนแบบล้อหน้าผสานแชสซีส์และช่วงล่างแข็งๆ ทำให้อาการอันเดอร์สเตียร์ไม่ค่อยปรากฏ MINI Cooper S F56 เวอร์ชั่นปรับโฉมประจำปี 2019 เป็นรถที่ชอบให้ถูกกระตุ้นด้วยการขับเร็วๆ มากกว่าจะเอามาคลานไปในที่ต่างๆ,อุปกรณ์ที่เจ้าของรถจะต้องยึดจับไปตลอดการขับขี่ก็คือพวงมาลัย วงพวงมาลัยแบบใหม่ของ Cooper S ทั้งสองรุ่นมีขนาดพอดี ไม่ใหญ่หรือเล็กเกินไปจนทำให้จับไม่ถนัด พวงมาลัยไฟฟ้าทำงานขึ้นตรงกับโหมดของการขับเคลื่อน 3 รูปแบบ (Green mode / Mid Mode / Sport Mode) ก้านวงของพวงมาลัยติดตั้งสวิตช์มัลติฟังก์ชั่นสั่งงานระบบเครื่องเสียงและระบบโทรศัพท์แบบบูลทูธ แต่ไม่มีแป้นเปลี่ยนตำแหน่งเกียร์ Paddle Shift มาให้เหมือนกับ Cooper JCW พวงมาลัยหุ้มด้วยหนังแท้เย็บเดินตะเข็บด้วยด้ายสีขาว พร้อมก้านวงด้านล่างที่มีตราสัญลักษณ์ธงอังกฤษ Union Jack เพื่อบ่งบอกถึงตัวตนในความเป็นรถยนต์จากประเทศอังกฤษ (แต่มีเจ้าของเป็นเยอรมนี),Mallorca (เกาะมายอร์ก้า) เมื่อมองจากบนอากาศนั้น มีขนาดใหญ่โตมโหฬารเอาเรื่อง นี่คือเกาะกลางทะเลที่ใหญ่ที่สุดในหมู่เกาะแบลีแอริกของประเทศสเปน ตั้งอยู่ในทะเลเมดิเตอร์เรเนียน มายอร์ก้า เป็นเกาะที่มีพื้นที่กว้างใหญ่กว่าเกาะสมุยของไทย มีประชากรอาศัยอยู่เป็นอันดับสองของประเทศสเปน เป็นเกาะที่มีความสำคัญทางการท่องเที่ยว เศรษฐกิจการค้าขาย ผลผลิตทางเกษตรกรรม ไร่องุ่นที่ใช้ทำไวน์ ไร่มะกอกที่ใช้หีบคั้นทำน้ำมันมะกอกแสนอร่อย งานหัตถกรรม เครื่องหนัง มายอร์ก้าถือเป็นสถานที่ท่องเที่ยวทางทะเลที่สำคัญในทวีปยุโรป โดยมีโรงแรมและบ้านพักตากอากาศที่สงบเงียบและสวยงาม เป็นที่ถูกอกถูกใจของนักท่องเที่ยวจากทั่วโลก โดยเฉพาะนักท่องเที่ยวยุโรป ที่ชอบบินหลบอากาศหนาวมาพักผ่อนในช่วงสุดสัปดาห์ พวกเยอรมัน อังกฤษ อิตาลี โดยเฉพาะชาวเยอรมันดูจะชอบเกาะนี้มากเป็นพิเศษ เนื่องจากใช้เวลาบินมาเที่ยวแค่ 2 ชั่วโมงครึ่งก็ถึงเกาะแล้ว ,พื้นที่ส่วนใหญ่ของมายอร์ก้า เป็นชายฝั่งที่มีหุบเหวลึกสูงชัน เนื่องจากมีพื้นที่ส่วนใหญ่เป็นภูเขาสูง หาดทรายยาวๆ มีไม่มาก จึงอุดมไปด้วยผู้คนจำนวนมากแห่มานอนอาบแดดพักผ่อนหาความสุขในวันหยุด มายอร์ก้ายังเป็นเกาะกลางทะเลที่มีความอุดมสมบูรณ์ มีอากาศแบบเขตอบอุ่นไม่ร้อนหรือหนาวมากจนเกินไป เหมาะแก่การเพาะปลูก เกษตรกรสเปนส่วนใหญ่นิยมปลูกส้ม มะนาวผิวเหลือง และมะกอก ชายฝั่งของเกาะมายอร์ก้าส่วนใหญ่เป็นหน้าผาสูงล้อมรอบ ชายฝั่งของเกาะมีชายหาดที่สวยงามแต่มีพื้นที่ไม่มากนัก น้ำทะเลสีฟ้าครามใสกระจ่างตาในฤดูท่องเที่ยว แต่น้ำทะเลของเมดิเตอร์เรเนียนมีอุณหภูมิไม่ค่อยเหมาะต่อการลงเล่นน้ำ เนื่องจากอยู่ในเขตอบอุ่นที่ยังคงมีกระแสลมเย็นพัดผ่านตลอดทั้งปี บางแห่งของชายฝั่งที่เว้าแหว่งก็เป็นหน้าผาสูงชัน ไม่สามารถลงไปเล่นน้ำได้ เส้นทางบนเกาะแม้จะเป็นทางลาดยางสองเลนสวนกันแต่คับแคบมากๆ ทำให้การขับรถบนเกาะสวรรค์แห่งนี้ต้องใช้ความระมัดระวังและใช้ฝีมือในการควบคุมพอสมควร MINI จัดทดสอบรถรุ่นปรับโฉมใหม่ประจำปี 2019 โดยใช้เส้นทางบนเกาะมายอร์ก้าเป็นสถานที่ในการขับทดสอบของสื่อมวลชนจากทั่วทุกมุมโลก หลังจากบินมาถึงในช่วงเย็นวันพฤหัสพอเช้าวันศุกร์ ผมกับเพื่อนๆ สื่อมวลชนของไทยก็ไปรับรถ MINI รุ่นใหม่ที่สนามบินมายอร์ก้า เป็นรถ MINI Cooper S รุ่น Hatch 3 ประตู กับ MINI Cooper S Convertible ทั้งสองคันเป็นรถรุ่นปรับโฉมประจำปี 2019 โดยมีอุปกรณ์ใหม่ที่เพิ่มเติมเข้ามาให้ใช้งานแบบที่บรรยายไปทั้งหมดตั้งแต่แรก เริ่มต้นการขับบนเกาะท่องเที่ยวยอดนิยมในยุโรป มายอร์ก้ามีทางด่วนที่เชื่อมต่อกับสนามบิน เป็นทางไฮเวย์แบบ 6 เลนที่กว้างขวางสะดวกสบายแต่ปริมาณรถยนต์ค่อนข้างหนาแน่นคับคั่งเนื่องจากเป็นฤดูท่องเที่ยว ,คนใช้รถ MINI มักจะมีสโลแกนว่า ทุกครั้งที่ขับ MINI หมายถึง การผจญภัย ไม่ว่าคุณจะขับมันไปช็อปปิ้ง หรือขับออกทางไกลเพื่อท่องเที่ยว การขับรถเล็กที่ให้อารมณ์แบบรถโกคาร์ทนั้น สร้างความบันเทิงได้ไม่น้อยเลยทีเดียว ผมเริ่มจากเจ้าจิ๋วเปิดหลังคา MINI Cooper S Convertible รุ่นปรับโฉมด้วยไฟหน้าไฟท้าย ล้อ เกียร์ และรายละอียดอีกนับสิบรายการ ซึ่งเป็นของใหม่ที่ MINI Group เพิ่มเข้ามาให้ใช้งาน ในรอบ 17 ปีที่ผ่านมา นับจาก MINI รุ่นแรกภายใต้การบริหารงานของ BMW ออกวางขาย มันสามารถทำตัวเลขยอดขายทั่วโลกได้ถึงกว่า 2 ล้านคัน รถทุกคันโผล่ออกมาจากโรงงานของ MINI ในประเทศอังกฤษ เพื่อส่งไปทำตลาดทั่วโลก ความสำเร็จของ MINI ใหม่ ไม่ใช่แค่การขับที่โดดเด่นของมันเท่านั้น รูปแบบที่โดนใจวัยรุ่นไม่ว่าจะเป็นทรงป้อมๆ สั้นๆ กับงานตกแต่งภายในที่ทันสมัยออกแนวรถวัยแรง ช่วยเสริมให้ MINI ประสบความสำเร็จอย่างรวดเร็ว MINI เจเนอเรชั่นที่ 3 รุ่นปรับโฉมถูกนำมาปรับปรุงเล็กๆ น้อยๆ เพื่อให้เข้ากับยุคสมัยที่เปลี่ยนแปลงไปอย่างรวดเร็ว แพลตฟอร์ม เครื่องยนต์และเทคโนโลยีในระบบขับเคลื่อนที่ถูกใส่เข้าไป ช่วยทำให้มันกลายเป็นรถเล็กที่มีคุณสมบัติแตกต่างจากรถทั่วไป แต่ยังคงกลิ่นไอของรถ MINI ในอดีตเอาไว้อย่างครบถ้วนกระบวนความ ,ไม่จำเป็นจะต้องใช้คำว่าตะกายเข้าห้องโดยสาร เนื่องจาก MINI Cooper S ไม่ว่าจะเป็นรุ่น 3 ประตูหลังคาแข็งหรือเปิดประทุนหลังคาผ้าใบ หากคุณมีรูปร่างปกติธรรมดาเหมือนกับมนุษย์ทั่วไป ก็สามารถเข้าออกจากห้องโดยสารขนาดเล็กของมันได้อย่างสะดวก เบาะหลังของรุ่นเปิดประทุนค่อนข้างตั้งชันและนั่งได้ไม่สบายเท่ากับเบาะหลังของรุ่น Hatch 3 ประตู คุณภาพของวัสดุอยู่ในเกรดที่ดี ไม่ว่าจะเป็นเบาะหนังแท้สีน้ำตาลอ่อนของรุ่น Convertible คอนโซลแบบทูโทนสีดำสลับน้ำตาลตัดกับเฉดสีของภายในได้อย่างลงตัว พวงมาลัยสามก้านวางตำแหน่งดีมาก ด้วยท่านั่งขับที่ค่อนข้างต่ำ ทำให้การปรับทั้งพวงมาลัยและเบาะไม่ต้องใช้เวลากันนานเกินไป เบาะและพวงมาลัยใช้การปรับด้วยมือและยังไม่มีเบาะไฟฟ้ามาให้ในรุ่นปรับโฉมเหมือนเดิม คอนโซลกลางของเจ้าจิ๋วหลังคาผ้าใบนั้นเต็มไปด้วยรายละเอียดของชิ้นงาน เบาะแข็งไปนิดแต่นั่งสบายขับไกลๆได้ทั้งวัน สิ่งที่เปลี่ยนแปลงในห้องโดยสารเท่าที่สังเกตเห็นก็คือแผงคอนโซลที่มีการออกแบบให้มีลวดลายคล้ายกับธงของอังกฤษ ปุ่มปรับโหมดที่เคยอยู่ตรงขอบของคันเกียร์ย้ายไปอยู่ใกล้กับสวิชท์สตาร์ทเครื่องยนต์ด้านขวา จอภาพ 6.5 นิ้วบรรจุฟังก์ชั่นการใช้งานแบบใหม่ที่มีการสั่งงานหรือการเข้า-ออกจากเมนูรวดเร็วเหมือนเดิม กล้องมองหลังและเซนเซอร์ถอยหลังที่ใช้สัญญาณเสียง ช่วยทำให้การขับถอยหลังปลอดภัยขึ้นมาอีกเยอะ,เมื่อเบี่ยงทิศทางออกจากไฮเวย์เพื่อมุ่งไปยังภูเขาในแถบทิศเหนือของตัวเกาะ เจ้า MINI Cooper S Convertible เริ่มฉายแววความสามารถในการควบคุมออกมาให้สัมผัสเมื่อต้องวิ่งอยู่บนทางแบบสองเลนสวนกันที่คับแคบสุดๆ บางจังหวะจะโคนบนโค้งตาบอดเมื่อรถทัวส์ของนักท่องเที่ยวแล่นสวนมาผมกับเพื่อนๆต้องจอดรอให้รถใหญ่วิ่งจนพ้นโค้งออกไปก่อนถึงจะแล่นสวนกันได้ ระยะห่างจากรถที่แล่นสวนมาไม่ถึง 1 ฟุตทำให้ประสาทส่วนกลางต้องทำงานอย่างหนักในการกะระยะ เพื่อไม่ให้เกิดการเฉี่ยวชน พวงมาลัยไฟฟ้าที่ทั้งคมและไว ช่วยทำให้การเปลี่ยนทิศทางหลบรถสวนไม่เสียวสยองมากจนเกินไป ทำให้เกิดความท้าทายจากเส้นทางที่เหมือนเป็นการพิสูจน์ฝีมือการควบคุมรถของสื่อมวลชน มายอร์ก้าเป็นเกาะที่น่าตื่นตาตื่นใจสำหรับคนที่ไม่เคยมาเที่ยว มันตั้งอยู่ทางทิศตะวันออกของบาร์เซโลนา และอยู่ห่างจากแผ่นดินไกลถึงกว่า 100 กิโลเมตร ใต้ฝากระโปรงของ MINI Cooper S Convertible มีเครื่องยนต์ 2 ลิตรเทอร์โบกำลัง 192 แรงม้าประจำการอยู่ พร้อมแรงบิดสูงสุด (Overboost) ที่ระดับ 280-300 นิวตันเมตร ในย่าน 1,250-4,750 รอบต่อนาที อัตราเร่งจาก 0-100 กิโลเมตรต่อชั่วโมง เคลมมาให้ที่ 6.7 วินาที เร็วจี๊ดใช้ได้เลยทีเดียว ส่วนความเร็วสูงสุดหากมีถนนที่โล่งมากพอ เจ้า Cooper S เปิดหลังคาสามารถตะกายไปได้ถึง 235 กิโลเมตรต่อชั่วโมง ส่วนอัตราสิ้นเปลืองน้ำมันเชื้อเพลิงเฉลี่ย 18.5 กิโลเมตร/ลิตร ตัวเล็กเครื่องแรงแต่ไม่ค่อยกินน้ำมัน ถือว่าใช้ได้เลยทีเดียว,แรงบิด 300 นิวตันเมตร แต่ขับกันบนเกาะที่มีแต่หุบเหวแบบนี้ใช้แรงบิดแค่ครึ่งเดียวก็มากเกินพอ โหมด SPORT ดูจะล้นเกินไปจากคันเร่งและเกียร์ที่ถูกปรับมาให้พุ่งทะยานไปข้างหน้าลูกเดียว ผมเปลี่ยนโหมดการขับเคลื่อนมาเป็น Green Mode ซึ่งเป็นโหมดประหยัด คันเร่งก็ย้วยเกินไปนิด และตอบสนองอย่างไม่ค่อยจะทันอกทันใจเท่าที่ควรเมื่อเจอกับทางขึ้น-ลงเนินเขาที่สูงชัน เลยลองเปลี่ยนมาเป็นโหมดกลางๆ อย่าง MID Mode ทุกอย่างของมันจึงลงตัวและพอดิบพอดีกับเส้นทางที่แคบยังกับก๋วยเตี๋ยวเส้นเล็ก เครื่องยนต์ 2 ลิตรเทอร์โบ พร้อมท่อระบายท้ายที่ชอบส่งเสียงเร้าใจช่วยกระตุ้นให้ขับมันเร็วขึ้นแต่ก็ไปเร็วไม่ได้อยู่ดี แรงบิด 280 นิวตันเมตรเมื่อยังไม่ใช้ Overboost มากเกินพอสำหรับการตะกายไต่ขึ้นสู่ภูเขา เสียงเครื่องยนต์ทำงานในรอบกลางๆ ดังอย่างชัดเจนเมื่อพับหลังคา การขับรถคันเล็กแบบเปิดประทุนท่ามกลางอุณหภูมิแค่ 20 องศาเซลเซียส กลายเป็นเรื่องที่น่าจดจำ โดยเฉพาะเมื่อได้มาขับอยู่บนเกาะสวรรค์แห่งนี้ พวงมาลัยไฟฟ้าสอดประสานการทำงานกับช่วงล่างแนวโกคาร์ทของมันได้อย่างลงตัว มันให้คุณอย่างครบทั้งความแม่นยำ น้ำหนักที่ดีเยี่ยมเมื่อขับช้าก็เบาสบายมือ แต่เมื่อลงคันเร่งหนักๆ พวงมาลัยก็จะปรับน้ำหนักตามทำให้ไม่เกิดความเครียดสะสม เมื่อต้องเจอเข้ากับทางเล็กๆ ที่อีกด้านเป็นเหวลึก และอีกฝั่งเป็นหินภูเขาที่ตั้งชัน และใกล้กับกระจกมองข้างด้านขวา ไม่ว่าจะหลบไปทางไหนก็ทำให้ขนหัวลุกอยู่ดี  ,เกียร์อัตโนมัติ 6 สปีดลูกเก่าของมันถูกถอดออกไปแล้วแทนที่ด้วยเกียร์ลูกใหม่ 7 สปีดพร้อมคลัตช์ 2 ชุดที่ทำให้เปลี่ยนเกียร์ได้เร็วขึ้น เกียร์ทวินคลัตช์แบบใหม่ของ Cooper S Hatch และ Convertible ช่วยทำให้ความสามารถในการเปลี่ยนอัตราทดรวดเร็วมากกว่ารุ่นก่อนปรับโฉมอย่างชัดเจน แถมยังมีเกียร์ 7 ซึ่งเป็นเกียร์โอเวอร์ไดรฟ์ช่วยลดรอบเครื่องยนต์เมื่อวิ่งอยู่ในความเร็วเดินทางบนไฮเวย์ ซึ่งทำให้ประหยัดน้ำมันเพิ่มขึ้นอีกนิด หัวเกียร์ทรงประหลาดคล้ายกับแท่งไอติมยึดจับได้อย่างถนัดมือไม่ว่าจะโยกคันเกียร์ไปทางไหนก็จับได้อย่างมั่นคง เมื่อคาอยู่ในเกียร์ 2 คลัตช์อีกชุดก็เตรียมความพร้อมในการเปลี่ยนเกียร์ขึ้นไปสู่เกียร์ 3 ได้อย่างเร็ว น่าเสียดายที่ไม่มีแป้นเปลี่ยนเกียร์มาให้เหมือนกับ MINI John Cooper Work ไม่งั้นจะมันกว่านี้มาก เกียร์ใหม่ ทวินคลัตช์ 7 สปีด ส่งให้เจ้าจิ๋วเปิดหลังคาขับได้มันขึ้นมาอีกนิด เมื่อชอบยัดเกียร์เองก็แค่ผลักคันเกียร์ไปทางซ้าย แล้วโยกขึ้น-ลงเพื่อเปลี่ยนเกียร์ตามใจชอบ การเปลี่ยนเกียร์ได้เร็วขึ้น คือ ประสบการณ์ของการขับขี่ MINI ใหม่ สำหรับการปรุงแต่งเพื่อเพิ่มประสิทธิภาพในการขับขี่ ในจุดนี้ถือว่าทำออกมาได้ดีพอสมควร ,เนื่องจากไปเร็วไม่ได้ ยางติดรถ Pirelli Cinturato P7 ไซส์ 205/45R17 88Y ของ MINI Cooper S Convertible จึงยังไม่ได้สำแดงฤทธิ์เดชของการยึดเกาะให้เห็นเท่าที่ควร ยาง Cinturato P7 มีดอกยางแบบสปอร์ต พร้อมร่องสำหรับรีดน้ำ เพื่อทำให้ขับท่ามกลางสายฝนได้อย่างมั่นใจ ในวันทดสอบที่มีอากาศดีแบบนี้ กริ้บของยางช่วยทำให้ถนนบนเกาะกลายเป็นของหวานที่รับประทานได้ง่าย ช่วงล่างแบบสปอร์ตที่ยึดโยงกับอารมณ์ของรถโกคาร์ท คือสิ่งที่ MINI ใช้ความพยายามอย่างมากในการนำเสนอ ช่วงล่างของมันไม่แข็งหรือนิ่มมาก จนทำให้นั่งไม่สบาย หรือย้วยจนขาดความมั่นใจ การเซตค่าของช่วงล่างออกมาในแบบกลางๆ จะแข็งก็ไม่ใช่จะนิ่มเกินไปก็ไม่เชิง ช่วงล่างของ Cooper S Convertible ออกแนวหนึบๆ แน่นๆ แต่ฐานล้อที่สั้นทำให้เกิดอาการโคลงตัวอยู่บ้าง เมื่อวิ่งผ่านผิวถนนที่ไม่เรียบ,MINI Cooper S Convertible มีเครื่องยนต์ 2 ลิตร อัดเทอร์โบแปรผันที่ใช้งานได้อย่างอเนกประสงค์มากกว่าเดิม เครื่องเบนซินตัวเล็กวางตามขวางขับหน้าประสิทธิภาพดีทำงานได้อย่างไหลลื่น ปราศจากอาการกระตุกกระชาก หรือรั้งรอซึ่งทำให้เสียอารมณ์ของการขับได้ง่ายๆ อาการรอรอบเนื่องจากเป็นสันดานเดิมของเครื่องยนต์เทอร์โบยังคงอยู่แต่ไม่ได้มากมายอะไร แค่แวบเดียวพอเทอร์โบบูสต์ติด มันก็จะกระชากลากถูมอบแรงดึงสนุกๆ ให้คุณทันที เกียร์ใหม่ 7 สปีดคลัตช์คู่ ช่วยทำให้ประหยัดขึ้น วิศวกรของ MINI ออกแบบอัตราทดเกียร์ใหม่หมดโดยปรับให้มีความเหมาะสมกับการขับขี่ที่หลากหลายของลูกค้า ไม่ว่าจะขับช้าหรือหวดเร็วๆ เมื่อต้องการจะระเบิดพลังงานทั้งหมดออกมาก็แค่กดปุ่มปรับโหมดที่ย้ายไปอยู่บนคอนโซลกลางไปที่ SPORT MODE เจ้า ECU แสนรู้ก็จะทำการปรับการทำงานของเครื่องยนต์และเกียร์ รวมถึงช่วงล่างแบบไฟฟ้า ให้ออกมาในแนวขับซิ่งทันที,หลังจากวนรอบๆ หุบเขาที่อันตรายของมายอร์ก้าจนหนำใจ ช่วงเย็นเมื่อดวงอาทิตย์คล้อยต่ำลง ท่ามกลางอุณหภูมิสบายๆ ที่ 18 องศา ผมขับเจ้าจิ๋วเปิดหลังคาวิ่งนำหน้ารถของเพื่อนๆ สื่อมวลชนจากประเทศไทยในรถทดสอบอีกคัน ซึ่งเป็น Cooper S Hatch มุ่งหน้ากลับโรงแรม เนื่องจากวนหาโลเคชั่นเพื่อจอดถ่ายภาพได้ยากเย็นเต็มกลืน ฤดูท่องเที่ยวของเกาะมายอร์ก้า ทำให้ผืนแผ่นดินกลางทะเลแห่งนี้เต็มไปด้วยฝูงรถ และผู้คนจำนวนมหาศาล นับตั้งแต่ออกจากสนามบินเมื่อตอนเที่ยง จนขับกลับโรงแรมที่พักในช่วง 5 โมงเย็น หลังคาของมันก็ยังถูกพับเก็บเพื่อแปลงร่างเป็นรถเปิดประทุนไปตลอดเส้นทางทดสอบ รถรุ่นใหม่ของ MINI ดีขึ้นอย่างชัดเจน คุณต้องนั่งกระเด้งกระดอนใน Cooper Coupe และ Countryman ในขณะที่ห้องโดยสารของ Cooper S F56 รุ่นเปิดหลังคา เงียบและสบายพอใช้ รวมถึงอาการกระด้างนั่งไม่สบายตัวก็แทบจะหายไปด้วย คุณภาพของวัสดุกับงานตกแต่งภายในห่างกันลิบ เมื่อเทียบกับ MINI ตัวแรกที่ผลิตโดย BMW Group บทเรียนเรื่องช่วงล่างกระด้างเกินได้รับการแก้ไขเป็นที่เรียบร้อย,เช้าวันรุ่งขึ้น ซึ่งเป็นการทดสอบครึ่งวันสุดท้ายก่อนบินกลับไทยในตอนเย็น ผมเปลี่ยนรถทดสอบมาเป็น MINI Cooper S Hatch 3 ประตู สีส้มอมแดงสุดสวย เนื่องจากวันนี้เป็นวัน Bike Day บนเกาะมายอร์ก้า ทำให้มีนักจักรยานจากทั่วยุโรปกว่า 8,000 คน เดินทางมาที่เกาะสวรรค์แห่งนี้ เพื่อร่วมทำกิจกรรมออกกำลังกายปั่นรถสองล้อไปรอบเกาะ ซึ่งทำให้เส้นทางทดสอบที่กำหนดเอาไว้ตั้งแต่แรกถูกเปลี่ยนแปลงใหม่ทั้งหมด เพื่อหลบขบวนรถจักรยานและเลี่ยงเส้นทางที่ถูกปิด เมื่อเปิดประตูเข้าไปนั่งก็จะพบกับของแนวๆ อยู่เต็มไปหมด MINI Cooper S รุ่น 3 ประตูหลังคาแข็ง ซึ่งเป็นรุ่นที่ขายดีที่สุดในไทย มีความคล้ายกับรุ่นเปิดหลังคา แค่แตกต่างกันบ้างตรงโทนสีของภายใน ห้องโดยสารโทนสีดำแบบเคร่งขรึม ไม่ได้ออกแนวหวานๆ เหมือนรุ่นเปิดประทุน ทำให้มันดูเอาจริงเอาจังมากกว่า Cooper S ทุกรุ่น ยกเว้น John Cooper Work เนื่องจากเจ้าหน้าที่ของ MINI จัดรถเกียร์ธรรมดา 6 สปีดมาให้ขับแทนที่จะเป็นเกียร์ออโต้ เนื่องจากในไทยนั้นรุ่นเกียร์แมนนวลไม่ได้นำเข้ามาจำหน่าย การนั่งขับในตำแหน่งซ้ายมือแตกต่างจากไทยที่ขับขวา พร้อมกับการใช้มือขวาจับคันเกียร์ยัดขึ้นยัดลงนั้นสร้างความทุลักทุเลพอสมควร เมื่อต้องเจอกับซอยที่คับแคบขนาดแมวเดินยังลำบาก นึกไม่ออกเหมือนกันว่าหากทดสอบรถที่มีความยาวเกือบ 5 เมตรบนเกาะนี้พวกสื่อขับขวาจะไปกันยังไง?  ,เมื่อเจอเข้ากับถนนหนทางวกไปวนมาในเมืองปาร์มา ซึ่งเป็นเมืองใหญ่บนเกาะมายอร์ก้าที่มีถนนแคบแสนจะแคบโคตร ขนาดตรอกซอกซอยในเยาวราชที่ว่าแคบแล้วยังกว้างกว่าเยอะ ผมใช้มือซ้ายประคองพวงมาลัยเอาไว้ ส่วนมือขวาก็ยัดเกียร์ขึ้นๆ ลงๆ ไปตามเส้นทาง และต้องเปลี่ยนเกียร์บ่อยมากกว่าปกติ เนื่องจากเส้นทางที่ใช้ทดสอบต้องขับผ่านเมืองเล็กๆ และชุมชนชายทะเลไปตลอดทาง ขับไปได้ไม่นานผมก็เริ่มจะชินกับอาการแปลกๆ ที่ค่อนข้างขัดแย้งกับความรู้สึก ยอมรับว่าห่างเหินจากเกียร์กระปุกไปนานมากจนต้องรื้อฟื้นความรู้สึกเก่าๆ ให้กลับคืนมา ต้องขอบคุณวิศวกรของ MINI ที่พยายามปรับน้ำหนักและระยะของแป้นคลัตช์ ทำให้ MINI รุ่นเกียร์แมนนวลนั้นง่ายต่อการเปลี่ยนเกียร์ รวมถึงการเหยียบและถอนเท้าออกจากแป้นคลัตช์ เกียร์กระปุกที่มีระยะการยัดสั้นกุดและกระชับเอามากๆ ทำให้ขับได้ง่ายไม่ออกอาการเงิบงาบกันจนเกินงาม ผมนึกถึงระยะแป้นคลัตช์ของ WRX STi แล้วก็หายใจได้โล่งขึ้นเมื่อเจ้า MINI Hatch รุ่นเกียร์ธรรมดานั้นขับได้ง่ายสุดๆ เมื่อขับไปสักพักคุณจะเริ่มสนุกจากความรู้สึกในอดีตเมื่อเริ่มหัดขับรถครั้งแรกด้วยเกียร์แบบนี้ ,การออกแบบใหม่ในบางจุดโดยยังคงการจัดวางแบบเดิมๆ ทำให้ห้องโดยสารของ Cooper S F56 กว้างขึ้นเล็กน้อย ทรงของรถที่สั้นและมีฐานล้อกระชับไม่ยาวมากนักกลับให้ความรู้สึกในด้านความว่องไวคล่องตัวไม่ว่าจะขับช้าหรือขับเร็วล้วนแล้วแต่ตอบสนองออกมาในแนวว่องไวซึ่งบางจังหวะจะโคนก็ออกจะไวเกินความต้องการไปพอสมควร ความแปลกของรูปลักษณ์ใหม่ในรุ่นปรับโฉมจากไฟหน้าแบบใหม่พร้อมไฟหรี่ LED Day Time Running Light ซึ่งออกแบบให้ล้อมกรอบไฟหน้า การเปลี่ยนแปลงที่ไฟยังเพิ่มกำลังส่องสว่าง โดยเฉพาะตอนขับในที่มืดๆ ไม่มีไฟส่องถนนหรือขับในตอนกลางคืนท่ามกลางสายฝน ไฟท้ายลายธงอังกฤษสุดแนวที่แฟนคลับ MINI พากันหลงไหลได้ปลื้ม กระจกหน้าบานโตกับงานคอนโซลแดชบอร์ดพร้อมรูปแบบและสีสันทำให้มันดูดีขึ้นผิดหูผิดตา สิ่งละอันพันละน้อยที่ BMW Group พยายามปรับตัวรถให้เข้ากับรูปแบบการขับใช้งานของเจ้าของ ซึ่งส่วนใหญ่เป็นพวกวัยรุ่นนั้นเพียบพร้อมไปด้วยการเชื่อมต่อกับโลกภายนอกผ่าน MINI connected ทำให้คุณใช้อินเทอร์เน็ตได้อย่างมันมือ แท่นชาร์จโทรศัพท์แถมมาให้จากโรงงาน ช่วยทำให้การท่องโลกโซเชียลของคุณไม่มีวันขาดตอน หากมีสัญญาณมือถือแรงพอ,ล้อลัอลอยลายใหม่เอี่ยมอ่องขอบ 17 นิ้วห่อรัดด้วยยาง Michelin รุ่น Primacy 3st ไซส์ 205/45R17 ในรถคันทดสอบที่มายอร์ก้าเมื่อเข้าไทยคาดว่าน่าจะกลายเป็นล้อขอบ 18 นิ้ว ยางกึ่งสปอร์ตของ Michelin มีประสิทธิภาพดีพอใช้และไม่ทำให้รู้สึกผิดหวังกับแบรนด์ เป็นยางติดรถมาจากโรงงานที่เหมาะสมกับกำลังเกือบๆ 200 แรงม้าจากเครื่องยนต์เบนซินขนาด 2 ลิตร ส่วนแรงบิด 300 นิวตันเมตร (221 ปอนด์-ฟุต) หรือ 30.6 กิโลกรัมเมตรในย่าน 1,250-4,000 รอบต่อนาที ด้วยแรงบิดขนาดนั้นบนขนาดตัวถังที่เล็กและน้ำหนักเบา สามารถปั่นล้อให้หมุนฟรีทิ้งรอยยางเป็นที่ระลึกลงไปบนพื้นถนนได้อย่างสบายๆ อัตราเร่งจาก 0-100 ใน 6.7 วินาที ทำได้ดีกว่า R56 รุ่นเดิมเล็กน้อย แรงบิดมหาศาลตอบสนองในรอบต่ำทำให้เจ้า Hatch 3 ประตูเป็นรถเล็กที่ขับได้สนุกมากคันหนึ่งของวงการ (หากไม่นับรวมกับความเท่ของรุ่นเปิดหลังคา) มันเป็น MINI ที่ขับได้เร็วและควบคุมได้ง่ายแต่ไม่ควรเปลี่ยนทิศทางเร็วๆ เมื่อห้อมาเต็มเหนี่ยว ระยะฐานล้อที่สั้นกุด ทำให้อาการทุกอย่างของ Cooper S Hatch ออกมาในลักษณะเร็วและไว ,ฐานล้อที่สั้นกระชับให้ความรู้สึกไวมากเมื่อเปลี่ยนทิศทางเร็วๆ สัมผัสของช่วงล่างผ่านชุดบังคับเลี้ยวไฟฟ้าที่เป็นพวงมาลัยไฟฟ้านั้นจะไวมากยิ่งขึ้นเมื่อความเร็วเพิ่มขึ้นเป็นเงาตามตัวเหมือนกับรถโกคาร์ท การเร่งความเร็วเพื่อแซงรถช้าจากเทคโนโลยี MINI TwinPower Turbo ทำให้ผมสามารถเปลี่ยนจังหวะแซงรถจาก 1 เป็น 2 คันพร้อมๆ กันด้วยการกดคันเร่งจนสุด อัตราทดของเกียร์ธรรมดา 6 สปีดถูกปรับให้สั้น และกระชับฉับไว ไม่แตกต่างจากเกียร์ 7 สปีดออโต้มากนัก หากคุณยัดเกียร์ถูกจังหวะจะโคน จะทำให้มันกลายเป็นรถเล็กที่ปราดเปรียวเอามากๆ มันเป็นรถแฮตช์แบ็ก 3 ประตูคันเล็ก ที่มีชุดส่งกำลังค่อนข้างสมบูรณ์แบบ ให้อารมณ์ของการควบคุมในแบบรถสปอร์ตคันเล็กอย่างแท้จริงชนิดดึงกันหน้าหงายหลังติดเบาะ เมื่อถอนคลัตช์เร็วๆ ในโหมด SPORT การเร่งความเร็วใน MINI Cooper S Hatch รุ่นใหม่คือสิ่งที่มันชอบยั่วยุให้คุณทำบ่อยๆ พื้นฐานที่ดีของแชสซีส์ช่วยทำให้การควบคุมง่ายขึ้นในทุกย่านความเร็ว จากอัตราเร่งอันดุเดือดเลือดพล่านของ Cooper S รุ่นใหม่ ทำให้มันเร็วกว่า Cooper S R56 รุ่นที่แล้วถึง 1.1 วินาทีเลยทีเดียว,MINI Cooper S F56 Minor change 2019 ทุกรุ่นเป็นรถที่เร็วและมีความคล่องตัวสูง จากอาการดังกล่าวกระตุ้นให้คนขับต้องระวังทุกครั้งที่นั่งอยู่หลังพวงมาลัยของหมอนี่ ถึงแม้รุ่นเก่าจะมีการขับขี่ที่โดดเด่นแต่ก็แข็งกระด้างจนนั่งได้ไม่สบายเนื้อตัว ช่วงล่างที่ปรับเซ็ตค่าความแข็งใหม่หมดทำให้ Cooper S F56 Minor change นั่งขับได้สบายมากขึ้นโดยเฉพาะการขับออกทางไกล ความกระด้างที่ลดลงของ Cooper S รุ่นใหม่นั้น ขับได้สบายขึ้น และไม่ได้ส่งผลไปถึงการยึดเกาะแต่อย่างใด มันยังคงเป็นแฮตช์แบคที่เกาะถนนแต่คนขับก็ต้องระวังให้ดีไม่เปลี่ยนทิศทางแบบกะทันหันเมื่อใช้ความเร็วสูง ล้ออัลลอยขอบ 17 นิ้วนั้นพอดิบพอดีกับขนาดของตัวรถ ยาง Michelin รุ่น Primacy 3st ไซส์ 205/45R17 ซึ่งเป็นยางติดรถมาจากโรงงานส่งเสียงรบกวนน้อยลง รวมถึงความรู้สึกกระด้างจากแก้มยางที่ต่ำเตี้ยก็ไม่ได้มากจนรับไม่ได้ ขนาดที่ไม่ใหญ่มากของยางติดรถส่งถ่ายความรู้สึกออกมาในแนวกระตือรือร้นมากกว่าจะแน่นหนึบยึดติดกับผิวถนนเหมือนทากาว พวงมาลัยไฟฟ้ามีน้ำหนักที่ค่อนข้างคงที่ในโหมด Green Mode เมื่อปรับมาที่ MID Mode พวงมาลัยจะหนักขึ้นเล็กน้อยพร้อมความแม่นยำที่เพิ่มมากยิ่งขึ้นเมื่อขับเร็วๆ สำหรับความรู้สึกในชุดบังคับเลี้ยวเมื่ออยู่ในโหมดสูงสุดหรือ SPORT MODE  คล้ายกับพวงมาลัยในรถโกคาร์ท ซึ่งมีให้คุณทั้งความแม่นยำแน่นอนผ่านน้ำหนักที่ตึงไม้ตึงมือเหมาะกับการขับเร็วๆ ความเร็วในโหมดสูงสุดจึงมาพร้อมกับประสิทธิภาพของเครื่องยนต์ เกียร์และช่วงล่างซึ่งขึ้นตรงกับโหมดการขับเคลื่อน เป็นสไตล์ที่ BMW ชอบนำมาปรับใช้กับรถยนต์ภายใต้แบรนด์ที่ควบรวมเจ้า MINI ไปโดยปริยาย,เครื่องยนต์เบนซินแถวเรียง 4 สูบขนาด 2.0 ลิตร อัดอากาศด้วยเทอร์โบแปรผัน Twin Scroll มาพร้อมกับสัญชาตญาณการตอบสนองที่ปรับให้มีความฉับไวมากยิ่งขึ้น แรงบิดที่เป็นเอกลักษณ์และกำลังขับเคลื่อนในรูปของแรงม้าที่เพิ่มขึ้น จากการพัฒนาและนำเอาเทคโนโลยี MINI TwinPower Turbo มาใช้งาน เครื่องยนต์รุ่นล่าสุดขนาด 1,998 ซีซี กำลังสูงสุด 141 กิโลวัตต์ เมื่อเปิดใช้ฟังก์ชั่นโอเวอร์บูสต์ สำหรับ MINI Cooper S นั้น มาพร้อมพลังขับเคลื่อนมากถึง 192 แรงม้า สำหรับเครื่องยนต์แบบ 4 กระบอกสูบ แถวเรียง อัดอากาศด้วยเทอร์โบแปรผันแบบ twin scroll turbocharger สามารถสร้างแรงบิดสูงกว่า 280 นิวตัน-เมตร ที่รอบของเครื่องยนต์เท่ากัน (เพิ่มแรงบิดสูงสุดเป็น 300 นิวตัน-เมตรด้วยโอเวอร์บูสต์) จุดเด่นที่เหนือกว่ารุ่นเปิดประทุนก็คือความแข็งแกร่งของแชสซีส์ที่มีหลังคาห่อหุ้ม อาการบิดตัวน้อยกว่า Cooper S Convertible อย่างชัดเจน รวมถึงการเก็บเสียงและพื้นที่เก็บสัมภาระก็ยังเหนือกว่ามาก วันสุดท้ายที่ต้องขนกระเป๋าเดินทางติดรถมาด้วย ทำให้รู้ซึ้งถึงความจุของมันได้เป็นอย่างดี แม้จะตัวเล็กแต่พื้นที่ใต้ฝาท้ายของมันสามารถยัดกระเป๋าเดินทางใบโตได้ถึง 3 ใบ รวมถึงการพับเบาะหลังอีกหนึ่งตำแหน่ง เพื่อหลบให้กับอุปกรณ์บันทึกภาพพวกขาตั้งกล้องและกระเป๋ากล้องพร้อมผู้โดยสารที่เบาะหลังอีกหนึ่งคนได้อย่างสบายๆ  ,บ่ายโมงตรงผมและเพื่อนๆสื่อมวลชนก็ขับกลับมาถึงยังสนามบินนานานชาติของเกาะมายอร์ก้า เป็นอันสิ้นสุดการขับทดสอบสองวันเต็มๆบนเกาะสวาทหาดสวรรค์แห่งนี้ เมื่อมองจากภาพรวมหลังจากขับทดสอบ การปรับปรุงเปลี่ยนแปลงและการจัดวางที่ดีขึ้น สวิตช์เปิดปิดกระจกบานประตูถูกย้ายมาอยู่ที่แผงประตูและทำให้ใช้งานได้สะดวกขึ้น รวมถึงแป้นควบคุมที่ใช้ระบบสัมผัสซึ่งออกแบบโดย BMW Group ทำให้เข้าและออกจากเมนูต่างๆ ได้ง่ายขึ้น ปุ่มปรับโหมดย้ายไปอยู่บนคอนโซลกลางใต้ปุ่มควบคุมอุณหภูมิใช้เวลาหาไม่นาน แผงคาดกลางคอนโซลลายธงอังกฤษพร้อมหลอดไฟ LED เรืองแสงตอนกลางคินสวยงามน่าประทับใจ เบาะหลังยังคงคับแคบเหมือนเดิมและเหมาะกับเด็กตัวเล็กมากกว่าผู้ใหญ่ตัวสูงๆ แต่เบาะคู่หน้ามีพื้นที่บริเวณไหล่เพิ่มขึ้นซึ่งจะทำให้เวลานั่งหรือขับนั้นรู้สึกโปร่งโล่งมากกว่า Cooper S รุ่นที่แล้ว แรงบิด 280-300 นิวตันเมตร มากเกินขนาดตัวถังจากการวางระบบขับเคลื่อนด้วยล้อคู่หน้าผสานแชสซีและช่วงล่างที่หนึบขึ้นทำให้อาการอันเดอร์สเตียร์ไม่ค่อยปรากฏ MINI Cooper S F56 เวอร์ชั่นปรับโฉมทำออกมาได้ดีกว่าเดิมด้วยการเพิ่มเติมอุปกรณ์มากถึง 11 รายการหลักๆ ทั้งสองรุ่นเป็นรถที่ชอบให้กระตุ้นด้วยการขับเร็วๆ มากกว่าจะเอามาคลานไปในที่ต่างๆ แรงยึดเกาะที่ดีของช่วงล่างผ่านความรู้สึกอันละเอียดลออของชุดบังคับเลี้ยวทำให้ต้องระมัดระวังในเรื่องของการเปลี่ยนเลนเมื่อเฆี่ยนมาเต็มสปีดบนไฮเวย์ ทั้ง Hatch และ Convertible เป็นจักรกลสปอร์ตแฮตช์แบคคันเล็กที่มีทุกสิ่งทุกอย่างเอื้ออำนวยต่อการขับขี่โดยเฉพาะการขับแบบซิ่ง เทคโนโลยีที่ BMW ประดังยัดใส่มาให้นั้นช่วยหนุนทักษะของการขับขี่และมอบความสบาย ทำให้ทุกอย่างง่ายดายขึ้น เป็นรถเล็กที่ทั้งแรงและเร็วทำให้คุณรู้สึกได้ถึงการพุ่งทะยานอย่างจี๊ดทุกครั้งที่เร่งความเร็วไม่ว่าคุณจะชอบมันหรือไม่ก็ตาม.,ขอบคุณ ,MINI Thailand ,คุณจอน กฤษดา อุตตโมทย์ ผู้อำนวยการฝ่ายสื่อสารกิจการองค์กร BMW Group Thailand,คุณไหม พิศมัย เตียงพาณิชย์ เจ้าหน้าที่ฝ่ายสื่อสารกิจการองค์กร BMW Group Thailand,อาคม รวมสุวรรณ,E-Mail ,chang.arcom@thairath.co.th,Facebook ,https://www.facebook.com/chang.arcom,https://www.facebook.com/ARCOM-CHANG-Thairath-Online-525369247505358/
ทดสอบทางไกลในเกาะมายอร์ก้า กับ MINI COOPER S 2019 รุ่นใหม่ปรับโฉมเพิ่มอุปกรณ์ เปิดตัวในไทยเร็วๆ นี้
ยานยนต์,รถยนต์,MINI COOPER S MINORCHANGE,MINI,อาคม รวมสุวรรณ